Villy Søvndal (SF), 2006-10-05:
Nogle gange kan man godt blive ramt af den følelse, at man næsten får lidt ondt af statsministeren.
Det sker ikke så tit, men det sker indimellem.
Jeg synes altid, der er noget næsten trist ved politikere, der i den grad er helt ude af trit med, hvad der rører sig i befolkningen.
Jeg kom i virkeligheden til at tænke på finansministeren, da han holdt sin store tale ved fremlæggelsen af finansloven om at kunne eje hele verden og med sammenligningen tilbage til Saxos tid, for det er jo præcis det samme, der skete for statsministeren her i aften, da han skulle holde sin svartale.
Hvis man mister jordforbindelsen og fornemmelsen af, hvad der sker derude, kommer man til at holde en tale, der godt nok var fremragende rent retorisk.
Det synes jeg den var, og jeg synes altid, man skal have mod til at erkende, når en politisk modstander leverer noget, der er flot retorik.
Men hvis den bliver gengivet i pressen på et tidspunkt i morgen, tror jeg, at ganske mange mennesker vil stå fuldstændig undrende og spørge: Jamen kan det virkelig passe, at landets statsminister er så fuldstændig ude af trit med, hvad der rører sig?
En af de ting, der har overrasket mig i hele forløbet, er alle de henvendelser, vi har fået i SF fra borgmestre fra Venstre og De Konservative.
Jeg vil gerne tilstå, at det har vi aldrig prøvet før, og vi har også spurgt nogle gange: Jamen hvorfor henvender I jer til os, SF?
Meget kan man sige om SF, men et centralt led i indflydelsen på, hvad der sker her i landet i øjeblikket, vil det formentlig være urimeligt at beskylde os for at være.
Men deres melding var: Jamen vi kan ikke komme igennem; vi kan ikke trænge igennem, ikke engang til vores egen regering; de lytter ikke, fordi de er så overbevist om, at deres ideologiske billede er rigtigt, at vi ikke kan trænge igennem muren.
Det er vel derfor, regeringen intet har forstået af, hvad det er for en bevægelse, der er i gang ude i Danmark.
Det er helt almindelige mennesker, der siger: Nu er det nok.
Vi vil ikke finde os i, at vi kun kan få vores private liv til at fungere og derfor kan anskaffe fladskærme, samtalekøkkener, udekøkkener osv.
Vi har et krav på, at også de fælles ting fungerer.
Det er det, der har rejst den bevægelse, og det er brugere, det er ansatte, og det er pårørende, som er med i den.
Jeg tror også, der ligger en anden forskel i forhold til regeringens tænkemåde.
Regeringens og Dansk Folkepartis tænkemåde er, at folk kun reagerer, hvis de selv er klemt.
Nej, nogle af dem, der har reageret i nogle af byerne, er f.eks. bedstemødre, som faktisk er optaget af deres børnebørn og deres børnebørns vilkår, og det er jo i stor modsætning til regeringens snævre appel om, at man kun skal være optaget af sig selv.
Det er derfor, jeg tror, at regeringen oprigtigt frygter de kommende meningsmålinger, og jeg tror også, Dansk Folkeparti gør det – også af helt andre grunde – for de folkelige bevægelser er jo slået igennem i et omfang, som jeg tror er overraskende for de fleste.
Jeg var selv overrasket over, at der slår en så stærk strømning igennem.
Sandheden er jo, at de mennesker har opnået en masse, og det er formentlig grunden til, at regeringen har forsøgt forskellige strategier for at få banket denne folkelige bevægelse ned.
Først forsøgte man at bagatellisere det ved at sige, at der slet ikke er tale om besparelser.
Da det ikke lykkedes, forsøgte man at dæmonisere de mennesker – i øvrigt efter at statsministeren holdt en smuk tale om ytringsfrihed – og dæmonisere enhver, der i øvrigt ytrede sig i debatten.
Da det så heller ikke lykkedes, forsøgte man at smide lunser ud, først indenrigsministeren, der sagde: Vent til næste år, så kommer der rigtig mange penge.
Dansk Folkeparti er blevet møre i koderne på grund af den folkelige bevægelse, og jeg tror, folk bliver endnu mere vrede, end de er i forvejen, når de hører statsministerens ufattelig arrogante svar.
Det andet punkt i debatten, hvor meningerne er helt principielt delte, er, at hver gang vi diskuterer offentlig indsats, opfatter regeringen det kun som en udgift.
Jeg synes, man fuldstændig glemmer at se den side, der hedder gevinsten ved at investere i et offentligt system.
Vores daginstitutioner er de bedste til at bryde den negative sociale arv, og det eneste, der gør, at vi kan klare os i den internationale konkurrence, er, at vi har nogle velfungerende uddannelsessteder – ikke kun folkeskoler, men f.eks. også tekniske skoler.
Jeg forstår simpelt hen ikke, at en regering sidder uden at foretage sig noget i en situation, hvor hver tredje, der starter på en teknisk skole, ikke afslutter sin uddannelse, samtidig med at vi mangler murere og tømrere og andre håndværkere af enhver art.
Det er da ikke en klog og fremsynet politik.
Statsministeren efterlyste noget fremsynet fra oppositionen, men jeg synes, oppositionen har været fantastisk fremsynet, både i synet på den offentlige sektor, på miljø osv., i forhold til regeringens syn på spørgsmålene.
Vi har også en regering, der deler befolkningen op i vindere og tabere, og jeg tror også, det er en del af årsagen til det opgør, vi ser lige nu.
Jeg tror, det er et opgør med de levekår, denne regering byder nogle mennesker med de laveste indkomster her i samfundet.
Det er oprørende at se på, at samtidig med at nogle mennesker i den grad har mange penge til privatforbrug, har vi en ny gruppe fattige.
Efter Rådet for Socialt Udsattes oplysninger er 100.000 personer i dette rige samfund så truede, at de ikke kan give deres børn nogle helt fundamentale ting, f.eks. sikre, at de får mad sidst på måneden, eller foretage sig alle de ting, vi andre kan sammen med vores børn.
Jeg tror som sagt, at en af årsagerne til det oprør, vi ser lige nu, er, at folk simpelt hen synes, det er for fattigt, at et så rigt samfund tillader ny fattigdom at vokse frem.
Så vil jeg godt sige lidt om, at statsministeren gjorde sig lidt lystig over ting, som han mener splitter oppositionen.
Hr. Carsten Hansen havde et indlæg, hvor han prøvede at gå den nuværende regering og Dansk Folkeparti efter i sømmene på samme måde.
Skattepolitikken hænger jo slet ikke sammen, for der er mindst tre forskellige svar fra de tre forskellige regeringspartier.
Jeg ved ikke, om udlændingepolitikken heller ikke hænger sammen, men det kan godt være.
Er værdifællesskabet så bredt, at det også omfatter den måde, man taler til mennesker, der kommer her til landet, på, og den måde, man behandler asylansøgere i Danmark på?
Er de hadekampagner, der kommer op hele tiden, også en del af værdifællesskabet?
Ellers giver det jo ikke mening at angribe andre for ikke at være enige med en selv.
Hvis statsministeren er så optaget af enhed, må det betyde, at værdifællesskabet også omfatter de to fætre fra Dansk Folkeparti, hr. Søren Krarup og hr. Jesper Langballe, og deres syn på tingene.
Jeg siger bare velbekomme, hvis hovedparten af Venstres folketingsgruppe deler værdier med dem.
Så bare til sidst: Der er ikke blevet sagt meget om, hvad der samler oppositionen i dag, og det er egentlig ærgerligt, for der er faktisk ganske meget mere, der samler, end der skiller.
Jeg vil bare nævne fem hovedpunkter, som jeg tror vil samle oppositionen frem imod et valg:
Det ene er et Danmark, der gør op med den ulighed og den nye fattigdom, der får lov til at titte frem i disse år; det andet er et Danmark, der efterlader en velfungerende offentlig sektor, der kan klare de opgaver, en offentlig sektor skal klare; det tredje er et fælles initiativ af partier, der tager et ansvar for denne klodes fremtid og forbinder miljø, energi og nye job i en ny og spændende dagsorden – alt det, der er forspildt i de sidste 5 år; det fjerde er en ny udenrigspolitisk placering af Danmark og en ny dansk udenrigspolitik, hvor vi ikke lægger os i halen på en ekstrem amerikansk præsident, men er tilhængere af internationale regler, og endelig det femte og sidste at genskabe demokratiet, så borgerlige borgmestre ikke er nødt til at komme krybende til SF og andre partier for at blive hørt.
Jeg synes, der er ganske meget, der samler, og i forhold til hvad der skiller, er der i virkelighedens verden langt mere, der samler oppositionens partier, end der skiller.